Urmareste Modifică dimensiunea fontului: Play

Bucureşti, 3 nov /Agerpres/ - Guvernul vrea să îmbunătăţească serviciile sociale, dar pentru asta are nevoie de oameni bine plătiţi şi care să se bucure de recunoaştere socială, a declarat joi ministrul Muncii, Familiei, Protecţiei Sociale şi Persoanelor Vârstnice, Dragoş Pîslaru, în cadrul unei dezbateri pe teme de politici sociale.



"Suntem într-un proces de trecere către un sistem social care înţelege nevoile oamenilor şi când venim cu astfel de politici insistăm pe calitatea serviciilor necesare. Dacă Guvernul vrea să îmbunătăţească serviciile, avem nevoie de oameni care să facă asta. Dar sunt aceşti oameni motivaţi? Trebuie să începem cu veniturile acestora, dar şi mai importantă este recunoaşterea socială a acestora. Trebuie să înţelegem că cheltuirea banilor pentru îmbunătăţirea acestor servicii reprezintă investiţii, nu simple cheltuieli. Asta înseamnă prevenţie, care, în final, duce la scăderea cheltuielilor, nu la creşterea acestora", a explicat Pîslaru.



Potrivit acestuia, nu există modalitate mai bună de a dezvolta o ţară, decât atacând problemele de coeziune. "Dacă România vrea să obţină un viitor strălucit, inclusiv din punct de vedere economic, dacă vrea să recupereze decalajele faţă de ţările Uniunii Europene, una dintre condiţii va fi capacitatea noastră de a lucra împreună", a mai spus ministrul Muncii.



El a mai atras atenţia că România este o ţară a paradoxurilor, cu o creştere economică "remarcabilă, de aproape 6% în acest an", dar şi cu un grad ridicat de sărăcie. Ministrul Muncii a reamintit, în acest context, că 40% din populaţia României se află într-o situaţie vulnerabilă.



"Nu mai ţinem lucrurile ascunse! Nu suntem mândri de această situaţie, dar nu mai vrem să o ascundem", a subliniat ministrul citat.



În opinia sa, Guvernul a făcut paşi importaţi în ceea ce priveşte politicile sociale, dar continuarea acestora este mult mai importantă. "Sper ca, în viitor, mediul academic din România să nu mai vină la astfel de conferinţe doar pentru a împărtăşi metode de combatere a sărăciei, ci să vină şi cu bune practici dezvoltate de România", a adăugat Dragoş Pîslaru. AGERPRES/(AS-autor: Ana-Maria Vasile, editor: Andreea Marinescu)